  Виталий Пронин Куинетӥ классъем шофёр-профессионаллэсь правозэ басьтӥ, но уж уг сюры. Паймисько: шофёръёс кузьылиос мында люкаськемын-а яке машинаосмы ӧжыт-а.Огпол ёрос клубамы киномеханик луыса ужась эше Канӝол Витя вераз:- Кылзы ай, Василёк, тон ужлы ёрмиськод шуыса, кылӥ. Лыкты ми доры. Гаражамы сыномыса «газикмы» сылэ.Озьы тӥни мыным машина оскизы. Вань шальтрам ёзъёссэ юнматъяй, вӧяй, куд-огъёссэ вошъяй. Руль сьӧрын асме туж йӧно возьыны тырши.Одӥг пол кузёмы шуэ:- Ну, Василий, кыӵе-мар машинаед шока? Гондыргуртэ но Голюшурмае кинобанкаосты нуоно. Айда дасяськы.- Мынам тормозъёсы эскерымтэ на, - валэктыны вырисько.- Каллен ветлод, ручникед вань. Сюресэд тэгыз, Кавказ гурезьёстӥ ортчоно ӧвӧл.Кинобанкаосты кузовам интыяса, сюрес вылэ потӥ. Гондыргуртэ одӥг пол ветлэме вал ини, сюрес тодмо. Утчан гуртэ вуон азьын гурезь уллань васьконо, татын чакласьконо. Нош машина уг кылзӥськы. Тормозэз лёгисько - уг кылзӥськы. Ручнике ӧжытак юрттӥз кадь. Но кемалы ик ӧз. Пыд улам тарс! вазиз но машинае дыаса кошкыны кутскиз. Мар карыны валатэк, руль бордам ӧрӟи сямен ӝабырскыса, синъёсме фараос быдӟа усьтыса, азьпала лобӟисько. Пумитам валэн адями лыктэ. Вискамы - выж. Со вылын гинэ медам пумиське вылэм. Валэз, машинаеным мырӟиськыса, вуэ чуялоз. Нош машинае дыа но дыа, ачим руле борды акар кадь кырмиськемын. Выж вылэ вуыкум, валэн уробоез ӧжытак гинэ ӧй дэмӟыты. Дыам куеным быдэс Утчан урамез пырпотӥ. Ярам, пумитам мукет люкетӥсьёс ӧз ни сюрылэ.Кинобанкаосме клубе пыртыса, ӝегатскытэк Голюшурмае, ёросмылэн воксё мукет палаз, мынӥ. Тазэ сюресме шуг-секытъёстэк ортчи ини.Табере кузёе Можгае ыстӥз. Мынон азям часталы квартираям пырай. Ог дас минут ортчыса, потӥсько но - машина кузовам тросаз адямиос сыло. Соку автобусэ билет шедьтыны шуг вал. Жаляй - ваньзэс городэ нуи. Со понна правоме талазы.Та сярысь Канӝол Витя кытысь ке тодэм ни, пумиськыкумы нырысь юанэз вал:- Коӵо быж йылаз ивор вуттӥз: праводэ, пе, басьтӥллям. Табере кытчы-мар?- Тодӥськод ук - туннэ-ӵуказе армие басьтозы.- Озьыез озьы, но монэ одӥгез паймытэ: вань выль ужъёсыд качыян (високосной) аре кутско. Умойлы меда со? Мынам песяелэн верамезъя, качыян аре одӥг мурт но выль уж борды уг кутскы вылэм. Быдэс арез чакласькыса уло...Штраф тырыса, правоме берыктӥзы ик, но ужаны ӧз ни кылды: солдат дӥсь мертай. Куинь ар службае пырак руль сьӧрын ортчиз. Пӧртэм машинаосын ветлыса, быгатонлыке будӥз, зэмос профессионал луи. Табере мыным нокыӵе меӵ гурезьёстӥ тубон-васьконъёс кышкытэсь ӧй вал ни.Армиысь берытскыса, КамАЗ-эн ужаны кутски. Уже сюлмыя, пинал мылкыды лоба, ӵош ужась нылъёсмы лачак. Котырам бергасьёсыз, кырмышъясьёсыз но вань.Кельыштыри диспетчермес: сьӧд йырсиё, курень синмо, пальышакуз бамъёсаз гопъёс кылдо, соос ик монэ бордазы кыскизы, луоз. Мурт синъёс шоры сюронтэм вылысь лушкемен пумиськылӥмы. Ӝытъёсы ӟыгыръяськыса, чупаськыса пукылонъямы, валаса ик ӧй вутты туганэлэсь тазамемзэ. Лэчыт синъёс синйылтыны вуттӥллям ни:- Учке ай Маринамес, син азямы быгыльске ук. Кинлэн меда отын емышез кисьма?Та выллем вераськонъёс Маринаез возьдаськытӥзы, калыклэсь палэнскыны кутскиз, шудон пӧлын но ӧз ни адӟиськылы.Огполаз пумиськыкумы, Марина сюан ортчытон сярысь вераськон мытӥз:- Васи, кӧты адӟиське, ватыса возьыны уг ни быгатӥськы. Ум но шӧдэ - пиналмы кыре куриськоз. Ойдо сюан шудомы.- Кыӵе сюан луоз та дыре - кӧс возён кыстӥське ук!- Уске Ымусьтон бере, соку сӥльзэ но вӧйзэ сиыны луэ ни.- Йӧвылэсултонэ люкмесамы пылатӥсько, бордысьтым вань кырсьсэ-пожзэ ву сьӧры келяло. Собере ини чылкыт но сэзь мугорыным сюанмес но шудыны луоз.Сюанмес нылкышноослэн праздниксы азьын гинэ шудӥмы. Со дыр куспын Марина бушатӥськыны но вуиз: ачиз кадь ик чебер ныл вайиз. Сюанмы шулдыр ортчиз, милемыз ӟечкыласа трос шунытэсь кылъёс веразы. Канӝол Витя но ӟечкылан кылъёссэ вератэк ӧз кельты:- Яратоно Василёке но Мариночкае, тӥляд сюанды качыян аре тупаз, нылды но соку ик вордӥськиз. Тодэмея эмеспимы но сыӵе аре вордӥськемын. Тазьы тупаз бере, вань шуг-секытъёс тӥледыз йӧтылытэк палэнэтӥ мед ортчылозы. Кылӥськод-а, качыян пи!Тӥни со дырысен эшелэн кузьмам кушем нимыныз ветлӥсько. Угось со бордам веник куар кадь лякиськиз. Маринаеным кык пи но кык ныл будэтӥмы. Та кушем нимы нылпиосы борды но лякиськиз: «Качыян Васялэн Нинаез, Качыян Васялэн Юрикез...». Котырам улӥсьёс пӧлын Вася нимо воргоронъёс сокем трос ӧвӧл ке но, нимме вератэк гинэ, мон сярысь шуо: «Качыянлэсь юалэ. Качыян валэктоз...» Эсьмаса, кузпалме но «Качыян Марина» гинэ шуо.Пенсие потыкум, Канӝол Витя, киосме юн-юн кырмыса, ӟечкылаз:- Сюлмысьтым ӟечкыласько тонэ, Качыян, заслуженно ял карыны потонэныд. Бадӟым пенсия басьтоно мед луод - ӝутыны вормонтэм!Семьяямы унозэ ужъёсмес качыян аре кутскылӥмы. Оло, соин но улонамы весь удалтылӥз...Николай Павлов, Кизнер посёлокТуспуктэмез: www.fotokanal.com Теги: ваньмондыр  